ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ - Στρατηγική-πλαίσιο για την ισότητα των φύλων - Πρόγραμμα εργασίας για το 2003 {SEC(2003) 137}

I - Εισαγωγή

Το παρόν έγγραφο παρουσιάζει το 3ο ετήσιο πρόγραμμα εργασίας της κοινοτικής στρατηγικής-πλαισίου για την ισότητα των φύλων [1] και καθορίζει τις προγραμματισμένες δραστηριότητες της Επιτροπής για το 2003 προκειμένου να προωθηθεί η ισότητα των φύλων σε όλους τους τομείς πολιτικής. Η παρούσα ανακοίνωση καθορίζει τις ενέργειες προτεραιότητας της Επιτροπής για να υπάρξει πρόοδος της πολιτικής για την ισότητα των φύλων σε όλους τους τομείς. Συμπληρώνεται από το έγγραφο εργασίας του προσωπικού της Ευρωπαϊκής Επιτροπής [SEC(2003) 137], το οποίο περιγράφει λεπτομερώς τις συγκεκριμένες δραστηριότητες της πολιτικής για την προώθηση της ισότητας μεταξύ γυναικών και ανδρών, συμπεριλαμβανομένης και της μεθόδου ένταξης της διάστασης του φύλου, σε κάθε Γενική Διεύθυνση και υπηρεσία. Αυτές οι δραστηριότητες ενισχύουν την εφαρμογή των ενεργειών προτεραιότητας που καθορίζονται στην παρούσα ανακοίνωση.

[1] Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών - Προς μια κοινοτική στρατηγική-πλαίσιο για την ισότητα των φύλων (2001-2005) COM(2000) 335 τελικό.

Τα ετήσια προγράμματα εργασίας για την ισότητα των φύλων εκπονούνται από κοινού από όλες τις υπηρεσίες της Ευρωπαϊκής Επιτροπής. Οι δραστηριότητες του προγράμματος εργασίας χρησιμοποιούνται ως δείκτες απόδοσης, ενώ η πρόοδος και τα επιτεύγματα παρακολουθούνται από την Ομάδα Επιτρόπων για τις Ίσες Ευκαιρίες [2], υποστηρίζονται από την διυπηρεσιακή ομάδα για την ισότητα των φύλων και αναφέρονται στον πίνακα αποτελεσμάτων για τα δύο φύλα [3].

[2] http://europa.eu.int/comm/employment_social/equ_opp/strategy/com_group_en.html

[3] http://europa.eu.int/comm/employment_social/equ_opp/index_en.htm - "Gender Scoreboard"

Η εμπειρία που αντλήθηκε από την επεξεργασία και την παρακολούθηση των δύο προηγούμενων ετήσιων προγραμμάτων εργασίας δείχνει ότι πρόκειται για μια αποτελεσματική προσέγγιση που δίνει αποτελέσματα.

Το παρόν πρόγραμμα εργασίας θα μας οδηγήσει έως τα μέσα της πενταετούς κοινοτικής στρατηγικής-πλαισίου για την ισότητα των φύλων (2001-2005), στάδιο στο οποίο θα υπάρξει μια πιο λεπτομερής μελέτη της προόδου που σημειώθηκε όσον αφορά την εφαρμογή της ισότητας των φύλων στο πλαίσιο των διαφόρων υπηρεσιών της Ευρωπαϊκής Επιτροπής, συμπεριλαμβανομένης της αξιολόγησης των επιπτώσεων των πόρων (ανθρώπινων και οικονομικών).

II - Αξιολόγηση της εφαρμογής του προγράμματος εργασίας για την ισότητα των φύλων του 2002

Το παρόν έγγραφο τονίζει ορισμένες από τις επιτυχίες που σημειώθηκαν το 2002 με βάση τις οποίες καταρτίστηκαν οι προτεραιότητες για το 2003. Ωστόσο, ως γενική παρατήρηση, η ένταξη της διάστασης του φύλου φαίνεται να είναι έκδηλη μόνο στις πολιτικές εκείνων των Γενικών Διευθύνσεων και υπηρεσιών όπου η ισότητα των φύλων ενσωματώνεται ρητά στη νομοθετική βάση της πολιτικής ή/και όπου η απασχόληση των γυναικών στον οικονομικό τομέα είναι υψηλή. Έτσι, για τους λοιπούς τομείς πολιτικής, η ένταξη της διάστασης του φύλου δεν φαίνεται να έχει αναληφθεί ως ολοκληρωμένη προσέγγιση στην καλύτερη διαμόρφωση εννοιών, εφαρμογή και αξιολόγηση.

Οι δραστηριότητες του 2002 επικεντρώθηκαν σε τρεις ενέργειες προτεραιότητας, συγκεκριμένα τις εξής:

- διενέργεια εκτίμησης των επιπτώσεων ανάλογα με το φύλο σε επιλεγμένους τομείς πολιτικής που έως σήμερα δεν έχουν ενσωματώσει τη διάσταση του φύλου,

- συστηματική συλλογή δεδομένων διαχωβρισμένων κατά φύλο για τους ανθρώπους και χρησιμοποίηση των δεδομένων αυτών για την ανάπτυξη δεικτών,

- ευαισθητοποίηση και κατάρτιση σχετικά με ζητήματα φύλων σε όλα τα επίπεδα των υπηρεσιών της Επιτροπής.

Οι υπηρεσίες της Επιτροπής επέλεξαν αρκετούς νέους τομείς πολιτικής για να ενσωματώσουν την πτυχή του φύλου το 2002. (Μια πλήρης αξιολόγηση με επεξεργασμένα δεδομένα όλων των τομέων πολιτικής θα περιληφθεί στον πίνακα αποτελεσμάτων για τα δύο φύλα που θα προστεθεί στο δικτυακό τόπο το Μάρτιο του 2003).

- Όπως προβλέπεται στο πρόγραμμα εργασίας της, η Γενική Διεύθυνση Επιχειρήσεων ολοκλήρωσε μια μελέτη που στοχεύει στον προσδιορισμό των εθνικών μέτρων για την προαγωγή του επιχειρηματικού πνεύματος των γυναικών στην ΕΕ και στις χώρες ΕΖΕΣ/ΕΟΧ. Τα κύρια ευρήματα της εν λόγω μελέτης και μια επιλογή περιπτώσεων ορθής πρακτικής θα παρουσιαστούν σε ένα ευρωπαϊκό φόρουμ που προγραμματίζεται για το Μάρτιο του 2003. Οι μελλοντικές ενέργειες θα επικεντρωθούν στη διάδοση και την ανταλλαγή ορθών πρακτικών που εντοπίζονται στα κράτη μέλη της ΕΕ και στις υποψήφιες χώρες.

- Η μελέτη με τίτλο "Ο ρόλος των γυναικών στον τομέα της αλιείας στα 15 κράτη μέλη" οριστικοποιήθηκε το 2002. Τη μελέτη αυτή θα ακολουθήσει ένα συνέδριο σχετικά με το ρόλο των γυναικών στον τομέα της αλιείας στις αρχές του 2003 προκειμένου να ανταλλαγούν εμπειρίες και ορθές πρακτικές και να προσδιοριστούν οι πρωτοβουλίες συγκριτικής αξιολόγησης που θα προωθηθούν.

- Η ένταξη της διάστασης του φύλου στα διαρθρωτικά ταμεία είναι ένα καλό παράδειγμα στενής συνεργασίας μεταξύ των διάφορων υπηρεσιών της Επιτροπής, σε αυτήν την περίπτωση των Γενικών Διευθύνσεων Περιφερειακής Πολιτικής, Απασχόλησης και Κοινωνικών Υποθέσεων, Γεωργίας, Αλιείας και Εκπαίδευσης και Πολιτισμού. Δημιουργήθηκε μια θεματική ομάδα εργασίας δημοσίων υπαλλήλων των κρατών μελών και των υπηρεσιών της Επιτροπής στο πλαίσιο της διυπηρεσιακής ομάδας των διαρθρωτικών ταμείων. Ο στόχος της ομάδας είναι να συντονίσει τις ενέργειες που επικεντρώνονται στην ισότητα των φύλων και να αναλύσει ειδικά ζητήματα που συνδέονται με τα διαρθρωτικά ταμεία. Το κύριο γεγονός το 2002 ήταν το τρίτο ευρωπαϊκό σεμινάριο με θέμα τις "Ίσες ευκαιρίες για γυναίκες και άνδρες στα διαρθρωτικά ταμεία". Επίσης, η ανακοίνωση της Ευρωπαϊκής Επιτροπής με τίτλο "Υλοποίηση της ενσωμάτωσης της διάστασης του φύλου στα έγγραφα προγραμματισμού των διαρθρωτικών ταμείων για το 2000-2006" προγραμματίζεται να εγκριθεί έως το τέλος του 2002.

- Έχει δημιουργηθεί μια υποομάδα για τις εξωτερικές σχέσεις στο πλαίσιο της διυπηρεσιακής ομάδας για την ισότητα των φύλων με εκπροσώπους των Γενικών Διευθύνσεων Περιφερειακής Πολιτικής, Ανάπτυξης, Εμπορίου, Διεύρυνσης, EuropeAid, Υπηρεσίας Ανθρωπιστικής Βοήθειας και Απασχόλησης και Κοινωνικών Υποθέσεων. Η υποομάδα εκπονεί μια ανασκόπηση των υφιστάμενων πολιτικών, συμπεριλαμβανομένης της κατάστασης προόδου όσον αφορά την εφαρμογή των τριών ανακοινώσεων στον τομέα των εξωτερικών σχέσεων (Θέματα που αφορούν τα δύο φύλα στη συνεργασία για την ανάπτυξη, οι γυναίκες στην πρόληψη συγκρούσεων, ο ρόλος της ΕΕ στην προώθηση των ανθρώπινων δικαιωμάτων και τον εκδημοκρατισμό).

- Στο πλαίσιο της ανωτέρω υποομάδας, η Γενική Διεύθυνση Ανάπτυξης έχει αναλάβει το συντονιστικό ρόλο της γενικής Διεύθυνσης Εξωτερικών Σχέσεων σχετικά με την ένταξη της διάστασης της ισότητας των φύλων στις εξωτερικές σχέσεις. Πραγματοποιούνται τακτικές συνεδριάσεις για την ανταλλαγή εμπειριών, μεθοδολογίας και μέσων για την ενίσχυση της εφαρμογής.

- Η Γενική Διεύθυνση Ανάπτυξης έχει συμμετάσχει σε καινοτόμους πολιτικές πρωτοβουλίες σχετικά με την ισότητα των φύλων όσον αφορά τις εμπορικές σχέσεις (αξιολόγηση αντικτύπου βιωσιμότητας), την εταιρική κοινωνική ευθύνη και τους βασικούς εργασιακούς κανόνες και εργασιακές σχέσεις. Ο στόχος είναι να θεσπιστεί η ισότητα των φύλων σε τομείς που δεν εξετάστηκαν προηγουμένως.

- Στο πλαίσιο τηςαξιολόγησης της ευρωπαϊκής στρατηγικής για την απασχόληση πραγματοποιήθηκε μια έρευνα Ευρωβαρομέτρου μεταξύ των αρμόδιων χάραξης πολιτικής για τη διαμόρφωση ή/και εφαρμογή των εθνικών σχεδίων δράσης για την απασχόληση. Ο στόχος ήταν η συγκέντρωση πληροφοριών σχετικά με τα μέσα για την ένταξη της διάστασης του φύλου στα κράτη μέλη και τις απόψεις των αρμόδιων χάραξης πολιτικής σχετικά με την έννοια και την εφαρμογή της ένταξης της διάστασης του φύλου στην εθνική πολιτική απασχόλησης. Επιπλέον, η υποομάδα της επιτροπής απασχόλησης για τους δείκτες εργάστηκε για τη βελτίωση του συνόλου των δεικτών για την ισότητα των φύλων που χρησιμοποιήθηκαν για την παρακολούθηση και την εφαρμογή από τα κράτη μέλη του 4ου άξονα των κατευθυντήριων γραμμών για την απασχόληση.

Στον τομέα της συλλογής δεδομένων και δεικτών που προκύπτουν συντελείται πρόοδος:

- Στην ανακοίνωση της Επιτροπής για τους διαρθρωτικούς δείκτες αναγνωρίστηκε ότι η κατανομή των δεικτών κατά φύλο πρέπει να θεωρηθεί ως γενική αρχή. Επομένως, η κατανομή κατά φύλο επεκτάθηκε σε δέκα διαρθρωτικούς δείκτες.

- Η EUROSTAT και ο ΟΟΣΑ ενσωμάτωσαν πλέον την κατανομή κατά φύλο στους αντίστοιχους πίνακες του τμήματος MSTI (κύριοι δείκτες επιστήμης και τεχνολογίας) της Ε&Α τους. Από το τέλος του 2002 θα είναι δυνατό να ληφθούν καθαρά και εναρμονισμένα περιγραφικά στοιχεία όσον αφορά την παρουσία γυναικών στις θετικές επιστήμες.

- Επιπλέον, η EUROSTAT ξεκίνησε ένα σχέδιο για να συνεχίσει την ανάπτυξη των στατιστικών για την παιδική φροντίδα και δημοσίευσε αρκετές εκθέσεις σχετικά με συγκεκριμένα θέματα φύλων (Statistics in focus) και μια έκδοση τύπου Panorama σχετικά με τη "Ζωή των γυναικών και των ανδρών στην Ευρώπη" ("The life of women and men in Europe") [4].

[4] ISBN 92-894-3568-2

- Η έκθεση σχετικά με τους συγκεκριμένους μελλοντικούς στόχους των συστημάτων εκπαίδευσης και κατάρτισης στην Ευρώπη περιλαμβάνει το δείκτη ένταξης της διάστασης του φύλου ως ειδικό τομέα δράσης.

Σχετικά με την ευαισθητοποίηση και την κατάρτιση:

- Τον Οκτώβριο του 2002, η Γενική Διεύθυνση Προσωπικού και Διοίκησης πρόσθεσε μια παρουσίαση για τις ίσες ευκαιρίες στα εισαγωγικά μαθήματα που διοργανώθηκαν για το νεοπροσληφθέν προσωπικό της Επιτροπής.

- Η Γενική Διεύθυνση Απασχόλησης και Κοινωνικών Υποθέσεων συμπεριέλαβε την ένταξη της διάστασης του φύλου στα προπαρασκευαστικά της μαθήματα για τους νεοπροσληφθέντες.

- Διοργανώθηκε ένα σεμινάριο, συμπεριλαμβανομένων των ανώτερων υπαλλήλων των κρατών μελών, από τη Γενική Διεύθυνση Απασχόλησης και Κοινωνικών Υποθέσεων σχετικά με τον τρόπο βελτίωσης της ένταξης της διάστασης του φύλου στη διαδικασία κοινωνικής ενσωμάτωσης. Το σεμινάριο επέτρεψε την αμοιβαία μάθηση με βάση τις ορθές πρακτικές της ένταξης της διάστασης του φύλου στον προσδιορισμό των προκλήσεων, του σχεδιασμού, της εφαρμογής, της παρακολούθησης και της αξιολόγησης των πολιτικών που στοχεύουν στην καταπολέμηση της φτώχειας και του κοινωνικού αποκλεισμού. Ιδιαίτερη προσοχή δόθηκε στους θεσμικούς μηχανισμούς που χρησιμοποιήθηκαν για την προώθηση της ισότητας των φύλων.

- Τα στοιχεία για την εξέλιξη της ισορροπίας γυναικών/ανδρών του προσωπικού δείχνουν ότι η Γενική Διεύθυνση Εσωτερικής Αγοράς παρουσιάζει ένα ελκυστικό περιβάλλον και για τα δύο φύλα:

- Αναζητώντας μέσα που προάγουν ένα εργασιακό περιβάλλον ίσων ευκαιριών φιλικό προς την οικογένεια (διοργάνωση εσωτερικών συνεδριάσεων σε κατάλληλες ώρες για το σύνολο του σχετικού προσωπικού).

- Η μερική απασχόληση εξετάζεται ευνοϊκά τόσο για γυναίκες όσο και για όλο και μεγαλύτερο αριθμό ανδρών μελών του προσωπικού.

- Η Γενική Διεύθυνση Εσωτερικής Αγοράς ενθαρρύνει και θα συνεχίσει να ενθαρρύνει το προσωπικό -ιδίως τις γυναίκες μέλη του προσωπικού- να συμμετέχουν σε κύκλους μαθημάτων για την προετοιμασία για θέσεις ανώτερων στελεχών.

III - Ενέργειες προτεραιότητας για το 2003

Το πρόγραμμα εργασίας για την ισότητα των φύλων της Ευρωπαϊκής Επιτροπής για το 2002 βασίζεται στις επιτυχίες του 2002 και περιλαμβάνει τόσο προσχεδιασμένες όσο και συμπληρωματικές παρεμβάσεις, π.χ. την αναπροσαρμογή των υφιστάμενων πολιτικών με την εφαρμογή της ένταξης της διάστασης του φύλου και τη θέσπιση συγκεκριμένων παρεμβάσεων που αποβλέπουν στη βελτίωση της κατάστασης του μειονεκτούντος ή υποεκπροσωπούμενου φύλου στον αντίστοιχο τομέα πολιτικής.

Το πρόγραμμα εργασίας για την ισότητα των φύλων συνίσταται σε μια διττή προσέγγιση - τις οριζόντιες προτεραιότητες που εφαρμόζονται σε όλες τις Γενικές Διευθύνσεις και υπηρεσίες. και τις συγκεκριμένες πρωτοβουλίες πολιτικής από κάθε Γενική Διεύθυνση και υπηρεσία, που καλύπτουν:

- Την ένταξη της οπτικής του φύλου στις πρωτοβουλίες πολιτικής (ένταξη της διάστασης του φύλου) και

- Τις ειδικές ενέργειες που απευθύνονται στο μειονεκτούν ή υποεκπροσωπούμενο φύλο στον αντίστοιχο τομέα πολιτικής.

Οι ακόλουθες ενέργειες προτεραιότητας θα εφαρμοστούν από όλες τις υπηρεσίες της Επιτροπής:

1. Η Επιτροπή επικύρωσε πλέον τη γενικευμένη προσέγγιση της εκτίμησης των επιπτώσεων ανάλογα με το φύλο [5]. Έτσι, βαθμιαία, από το 2003, η εκτίμηση των επιπτώσεων βάσει των τριών αξόνων της κοινωνικής, οικονομικής και περιβαλλοντικής βιωσιμότητας θα εφαρμοστεί βαθμιαία για όλες τις σημαντικές νέες πρωτοβουλίες, δηλ. εκείνες που παρουσιάζονται στην ετήσια στρατηγική για την πολιτική ή αργότερα στο πρόγραμμα εργασίας της Επιτροπής. Η εκτίμηση των επιπτώσεων ανάλογα με το φύλο πρέπει να είναι εγγενής σε αυτήν τη συνολική εκτίμηση των επιπτώσεων για μελλοντικές πρωτοβουλίες. Ωστόσο οι τρέχουσες κατευθυντήριες γραμμές για την εκτίμηση των επιπτώσεων δεν περιέχουν ρητή αναφορά στην ισότητα μεταξύ ανδρών και γυναικών, μόνο μια γενική αναφορά στον "κοινωνικό αντίκτυπο". Επαφίεται στις μεμονωμένες ΓΔ να εξασφαλίσουν ότι οι εκτιμήσεις των επιπτώσεων που διεξάγουν λαμβάνουν επίσης υπόψη τις επιπτώσεις ανάλογα με το φύλο. Είναι εξίσου σημαντικό ότι παράλληλα με τις εκτιμήσεις των επιπτώσεων των νέων πολιτικών πρωτοβουλιών, το έργο της ένταξης της διάστασης του φύλου συνεχίζεται, ιδίως για τις υφιστάμενες πολιτικές πρωτοβουλίες, στα πλαίσια της ενδιάμεσης και της εκ των υστέρων πολιτικής ανάλυσης.

[5] Ανακοίνωση της Επιτροπής σχετικά με την αξιολόγηση του αντίκτυπου COM(2002) 276 τελικό, βλέπε

2. Καθώς ο ευαισθητοποιημένος πολιτικός προγραμματισμός και ανάλυση ως προς τη διάσταση του φύλου απαιτούν τα εισαγωγικά στοιχεία να είναι διαχωρισμένα κατά φύλο στον αντίστοιχο τομέα πολιτικής, κάθε υπηρεσία θα εντείνει τις προσπάθειες της για να συλλέγει στοιχεία διαχωρισμένα κατά φύλο και να κατανέμει συστηματικά κατά φύλο όλα τα σχετικά στατιστικά στοιχεία. Όλες οι υπηρεσίες θα συνεχίσουν να αναπτύσσουν δείκτες, που θα επιτρέψουν την αξιολόγηση της προόδου της ισότητας των φύλων στην εν λόγω πολιτική. Η πρωτοβουλία της διαλογικής χάραξης πολιτικών (C (2001) 1014 της 3ης Απριλίου 2001) επιτρέπει σε όλες τις υπηρεσίες της Επιτροπής να αποκτήσουν γνώσεις μέσω δύο μέσων που υπάρχουν στο Διαδίκτυο (μια βάση γνώσεων ΙΡΜ που τροφοδοτείται από τα υπάρχοντα ευρωπαϊκά δίκτυα και ένα μηχανισμό για διαρθρωμένες επιγραμμικές διαβουλεύσεις) για τη συγκέντρωση και την επεξεργασία των απόψεων των ενδιαφερομένων μερών ως στοιχείων διαχωρισμένων κατά φύλο και κατανεμημένων συστηματικά κατά φύλο.

3. Εξακολουθεί να υπάρχει σημαντική ανάγκη ευαισθητοποίησης σχετικά με τα ζητήματα των φύλων στις υπηρεσίες της Ευρωπαϊκής Επιτροπής και κατάρτισης του προσωπικού της Ευρωπαϊκής Επιτροπής σχετικά με τις μεθόδους αξιολόγησης των διαφορετικών επιπτώσεων των πολιτικών στις γυναίκες και τους άνδρες αντίστοιχα καθώς και σχετικά με την ένταξη της οπτικής της ισότητας των φύλων στη διαδικασία πολιτικού σχεδιασμού και εφαρμογής. Κάθε Γενική Διεύθυνση και υπηρεσία συνεπώς θα προσθέτει ενότητες ένταξης της διάστασης του φύλου στα προγράμματα κατάρτισής της για τα μέλη του προσωπικού όλων των επιπέδων, ιδίως του επιπέδου των ανώτερων στελεχών. Αυτό μπορεί να λάβει τη μορφή ειδικών κύκλων μαθημάτων κατάρτισης σχετικά με την ισότητα των φύλων ή την ένταξη της διάστασης των φύλων ή τη μορφή ενοτήτων γενικών κύκλων μαθημάτων κατάρτισης.

IV - Ισορροπία των φύλων στις επιτροπές

Η Ευρωπαϊκή Επιτροπή δεσμεύεται να επιτύχει την ισόρροπη συμμετοχή των δύο φύλων στις επιτροπές και τις ομάδες εμπειρογνωμόνων της, όπως καθορίζεται στην απόφασή της 2000/407/ΕΚ της 19 Ιουνίου 2000 [6], που ήταν η συνέχεια που δόθηκε στη σύσταση του Συμβουλίου του 1996 σχετικά με την ισόρροπη συμμετοχή των γυναικών και ανδρών στη διαδικασία λήψης αποφάσεων [7]. Η απόφαση της Ευρωπαϊκής Επιτροπής σχετικά με τη βελτίωση της ισόρροπης συμμετοχής των δύο φύλων σε επιτροπές και ομάδες εμπειρογνωμόνων θέτει το στόχο του 40% ως του ελάχιστου ποσοστού συμμετοχής γυναικών και ανδρών αντίστοιχα.

[6] Απόφαση της Επιτροπής περί της ισόρροπης συμμετοχής των δύο φύλων στις επιτροπές και στις ομάδες εμπειρογνωμόνων που αυτή ιδρύει Επίσημη Εφημερίδα L 154, 27/06/2000 σ. 34-35.

[7] 96/694/ΕΚ: Σύσταση του Συμβουλίου της 2ας Δεκεμβρίου 1996 για την ισόρροπη συμμετοχή γυναικών και ανδρών στη διαδικασία λήψης αποφάσεων Επίσημη Εφημερίδα L 319, 10/12/1996 σ. 11 - 15.

Η απόφαση ισχύει για τις υφιστάμενες και τις νέες επιτροπές και ομάδες της Επιτροπής και περιλαμβάνει όλα τα μέλη είτε αυτά διορίστηκαν από την ίδια την Επιτροπή είτε ορίστηκαν ως εκπρόσωποι ενός κράτους μέλους ή άλλου οργανισμού. Για την πρώτη ομάδα, η Επιτροπή επιχειρεί να εξισορροπήσει τη συμμετοχή κατά το χρόνο της αντικατάστασης των μελών (ή στο τέλος της θητείας τους) ζητώντας μια μεικτή ως προς το φύλο πρόταση τεσσάρων υποψηφίων για κάθε κενή θέση. Για τους διορισμούς από άλλα συμβαλλόμενα μέρη, η ανάγκη για την ισορροπία των φύλων υπενθυμίζεται κατά τη στιγμή του διορισμού.

Η πρώτη έρευνα της ομάδας εμπειρογνωμόνων της Επιτροπής πραγματοποιήθηκε το 2000 και η δεύτερη το 2001. Μια τρίτη έρευνα που καλύπτει όλες τις επιτροπές και ομάδες εμπειρογνωμόνων της Επιτροπής πραγματοποιήθηκε το 2002. Έτσι είναι δυνατό να αρχίσουμε να ανιχνεύουμε μια τάση.

>ΘΕΣΗ ΠIΝΑΚΑ>

Τα αποτελέσματα της έρευνας του 2002 δείχνουν ότι, σε σύγκριση με τα προηγούμενα δύο έτη, ο αριθμός των γυναικών σε επιτροπές και ομάδες συνολικά έχει αυξηθεί ελαφρά. Ενώ πρόκειται για θετική τάση, είναι λυπηρό ότι αυτή η αύξηση οφείλεται στον ενισχυμένο διορισμό γυναικών από άλλους οργανισμούς, ενώ τα μέλη που διόρισε η Επιτροπή φαίνεται να έχουν καταστεί λιγότερο ισορροπημένα ως προς το φύλο. Κατά συνέπεια είναι σαφές ότι είναι αναγκαίες οι συνεχείς και ενισχυμένες προσπάθειες έτσι ώστε ο στόχος της ελάχιστης συμμετοχής του 40% γυναικών και ανδρών αντίστοιχα να μπορεί να επιτευχθεί. Στους κλάδους όπου το ποσοστό συμμετοχής γυναικών έχει μειωθεί, απαιτούνται ειδικές προσπάθειες.

Τα αποτελέσματα ποικίλλουν μεταξύ των διαφόρων υπηρεσιών. Υπήρξε ισόρροπη συμμετοχή των φύλων σε επιτροπές σε έξι Γενικές Διευθύνσεις το 2002: Ανάπτυξης. Διεύρυνσης. Εκπαίδευσης και Πολιτισμού. Υγείας και Προστασίας των Καταναλωτών, Europeaid και Εξωτερικών Σχέσεων.

Η πρόοδος θα εξακολουθήσει να παρακολουθείται και να αναφέρεται στα πλαίσια των προγραμμάτων εργασίας της στρατηγικής-πλαισίου για την ισότητα των φύλων.

>ΑΝΑΦΟΡΑ ΣΕ ΓΡΑΦΗΚΟ>

Gender balance in committees // Ισόρροπη συμμετοχή των φύλων σε επιτροπές

Women // Γυναίκες

Men // Άνδρες

Development // Ανάπτυξη

Enlargement // Διεύρυνση

Education & Culture // Εκπαίδευση και Πολιτισμός

Health and Consumer Protection // Υγεία και Προστασία των Καταναλωτών

Europeaid // Europeaid

External Relations // Εξωτερικές Σχέσεις

Budget // Προϋπολογισμός

Employment & Social Affairs // Απασχόληση και Κοινωνικές Υποθέσεις

Justice & Home Affairs // Δικαιοσύνη και Εσωτερικές Υποθέσεις

Regional Policy // Περιφερειακή Πολιτική

Enterprise // Επιχειρήσεις

Group of Policy Advisers // Ομάδα Πολιτικών Συμβούλων

Internal Market // Εσωτερική Αγορά

Research // Έρευνα

Eurostat // Eurostat

Economic and financial affairs // Οικονομικές και Χρηματοδοτικές Υποθέσεις

Transport & Energy // Μεταφορές και Ενέργεια

Fisheries // Αλιεία

Joint Research Centre // Κοινό Κέντρο Ερευνών